De Lille vra openbare verskoning van 5 DA-lede | Netwerk24
De Lille vra openbare verskoning van 5 DA-lede
Deur Warda Meyer 11 Oktober 2018 17:35
Patricia de Lille, burgemeester van Kaapstad, is op die oorlogspad en eis dat vyf senior DA-lede haar in die openbaar om verskoning vra. Sy sê hulle het valse inligting op sosiale media versprei waarin sy van korrupsie beskuldig word.
Sy het haar prokureurs opdrag gegee om regstappe teen dié lede te doen vir die lasterlike aantygings.
Die DA-lede het glo in Mei 'n vals dokument, wat kwansuis deur die ouditeur-generaal (OG) onderteken is, op sosiale media versprei.
Kimi Makwetu, OG, het ontken dat hy die dokument onderteken het.
In 'n ope brief vra De Lille dat Henk Hugo, Shehana Kajee, Mike Waters en Bronwynn Engelbrecht binne sewe dae 'n openbare verskoning moet uitreik.
"U het sewe dae tot 18 Oktober 2018 om 'n openbare verskoning uit te reik."
In die brief skryf De Lille: "In Mei vanjaar het die OG die inhoud as vals verwerp. Die OG se handtekening is nie net vervals nie, maar sy kantoor het gesê hulle weet nie wat die oorsprong van die dokument is nie. Deur dié dokument weer te plaas of andersins te versprei, het u lasterlike materiaal oor my gepubliseer, wat vererger word deur die feit dat dit gedoen is as deel van 'n gesamentlike poging om my om politieke redes te diskrediteer." Hul bedoeling was "venynig, roekeloos en baie skadelik" vir haar reputasie.